ΔΕΛΤΙΟ ΤΥΠΟΥ

**Τετάρτη 6 Αυγούστου 2014**

Επιδείνωση του καιρού (6/8-7/8) με βροχές, καταιγίδες, ισχυρούς ανέμους και χαλαζόπτωση

Σύμφωνα με το **Έκτακτο Δελτίο Επιδείνωσης Καιρού** που εκδόθηκε από την **Εθνική Μετεωρολογική Υπηρεσία (ΕΜΥ),** **βροχές και καταιγίδες πρόσκαιρα, κατά τόπους ισχυρές,** αναμένεται να εκδηλωθούν σήμερα **Τετάρτη 6 Αυγούστου 2014** και αύριο **Πέμπτη 7 Αυγούστου 2014** **στο μεγαλύτερο μέρος της ηπειρωτικής χώρας** οι οποίες είναι πιθανό να συνοδεύονται από **χαλαζοπτώσεις** και **ισχυρούς ανέμους**.

Κατά τη διάρκεια της **νύχτας** απόψε (6/8) και αύριο **Πέμπτη 7/8** τα έντονα φαινόμενα θα επεκταθούν στις **Σποράδες**, στην **Εύβοια**, στο **Βόρειο** και στο **Ανατολικό Αιγαίο**.

**Σταδιακή βελτίωση** σε όλη τη χώρα αναμένεται από τις **απογευματινές ώρες της Πέμπτης**.

Οι πολίτες μπορούν να ενημερώνονται καθημερινά για την εξέλιξη των έκτακτων καιρικών φαινομένων στα τακτικά δελτία καιρού της ΕΜΥ και στην ιστοσελίδα της ΕΜΥ στην ηλεκτρονική διεύθυνση [www.emy.gr](http://www.emy.gr).

Η **Γενική Γραμματεία Πολιτικής Προστασίας (www.civilprotection.gr)** **του Υπουργείου Δημόσιας Τάξης και Προστασίας του Πολίτη,** έχει ενημερώσει τις αρμόδιες υπηρεσιακά εμπλεκόμενες κρατικές υπηρεσίες, καθώς και τις περιφέρειες και τους δήμους της χώρας, ώστε να βρίσκονται σε **αυξημένη ετοιμότητα πολιτικής προστασίας**, προκειμένου να αντιμετωπίσουν άμεσα τις επιπτώσεις από την εκδήλωση των έντονων καιρικών φαινομένων**.**

Παράλληλα, η Γενική Γραμματεία Πολιτικής Προστασίαςσυνιστά στους πολίτες να είναι ιδιαίτερα προσεκτικοί, μεριμνώντας για τη **λήψη μέτρων αυτοπροστασίας από** **κινδύνους που προέρχονται από την εκδήλωση των έντονων καιρικών φαινομένων**. Ειδικότερα:

* Να **αποφεύγουν τις εργασίες υπαίθρου** και **δραστηριότητες σε θαλάσσιες και παράκτιες περιοχές** κατά τη διάρκεια εκδήλωσης των επικίνδυνων καιρικών φαινομένων.
* Να ασφαλίσουν **αντικείμενα** τα οποία αν παρασυρθούν από την έντονη βροχόπτωση ή τον άνεμο ενδέχεται να προκαλέσουν καταστροφές ή τραυματισμούς.
* Να βεβαιωθούν ότι τα **λούκια και οι υδρορροές** των κατοικιών δεν είναι φραγμένα και λειτουργούν κανονικά.
* Αν πρόκειται να **μετακινηθούν να ενημερωθούν για τον καιρό και για την κατάσταση του οδικού δικτύου**. Να **μεταβάλλουν το πρόγραμμα** των μετακινήσεών τους ώστε να αποφεύγουν την αιχμή των έντονων καιρικών φαινομένων.
* Να αποφεύγουν να διασχίζουν **χείμαρρους και ρέματα** πεζοί ή με το αυτοκίνητο κατά τη **διάρκεια εκδήλωσης** των επικίνδυνων καιρικών φαινομένων, καθώς επίσης και για **αρκετές ώρες** **μετά** το τέλος εκδήλωσής τους.
* Να ακολουθούν πιστά τις **οδηγίες των κατά τόπους αρμοδίων φορέων**, όπως Τροχαία κλπ.
* Σε περίπτωση εκδήλωσης **χαλαζόπτωσης να καταφεύγουν σε ασφαλή χώρο** και εφόσον έχουν ζώα να μεριμνούν ώστε και αυτά να βρίσκονται επίσης σε ασφαλή χώρο.

Για περισσότερες **πληροφορίες και οδηγίες αυτοπροστασίας** από τα ακραία καιρικά φαινόμενα, οι πολίτες μπορούν να επισκεφθούν τη **νέα ιστοσελίδα** της Γενικής Γραμματείας Πολιτικής Προστασίας στην ηλεκτρονική διεύθυνση [www.civilprotection.gr](http://www.civilprotection.gr).